ברודוס בחורף כבר היית?
באי רודוס פועלים 1,500 בתי מלון מכל הדרגות והסוגים. 2.3 מיליון תיירים הגיעו לאי היווני הזה בשנה החולפת, שבעונת הקיץ מתגוררים בו 120,000 תושבים. עכשיו תשננו טוב טוב את הנתונים האלה וקחו בחשבון שהם מתייחסים לעונה בלבד, בערך חצי שנה, אפריל עד אוקטובר. מתחילת נובמבר, פחות או יותר, הרעש, ההמולה, המסיבות והחופים מוכי הבריטים השזופים הרבה יותר מדי, כולם נעלמים במחי הצ'ארטר האחרון שהמריא ממנו. מתוך 1,500 בתי המלון באי, רק 25(!) נשארים פתוחים גם בחורף, מתוך 120,000 התושבים, 40,000 חוזרים לבתי החורף שלהם ונועלים מאחוריהם את הבתים, האחוזות ודירות הנופש. שליש מאוכלוסיית האי לא נמצאת בו חצי שנה, כל שנה. ומה לגבי הנתון המדהים של 2.3 מיליון תיירים, אתם שואלים. בערך 2.29 מיליון מהם היו ברודוס בחלק זה או אחר של עונת הקיץ. השאר? מטפטים לאיטם בין נובמבר למרץ.
בדיוק בגלל זה יש מי שמנסה להפריח מעט את שממת החורף באי הזה. חברת "קווינקו" למשל, שהחלה לפני כמה שבועות להפעיל קו טיסות ישירות מהארץ לרודוס, פעמיים בשבוע, במחירים אטרקטיביים בהחלט, במטרה למשוך את הישראלים להגיע לרודוס גם בחלק של השנה בו לא חלמו אף פעם על יעד מהסוג הזה. החברה גם מחזיקה בבעלות על מלון "ארמון השושנים" וקזינו רודוס באותו מתחם וגם אם לא במפורש, ברור לגמרי שהדילים שלהם מיועדים למי שרוצה לצאת מהארץ לכמה ימים של קזינו חוקי. למעשה, הקזינו החוקי הקרוב והמהיר ביותר מתל אביב. 70 דקות טיסה ואתם שם, בלי לחצות מעברי גבול למדינות בעייתיות כמו צפון קפריסין או מצרים (טאבה). אז נסענו לבדוק אם שווה לעשות סוויץ' קטן בראש לגבי מועד הטיסה שלכם לאי יווני ומה מחכה לכם שם, בעיקר מבחינת הפסיליטיס הגמבלריים.
קזינו רודוס ומלון "ארמון השושנים" נמצאים במבנה היסטורי מרהיב ממש, על החוף, מרחק הליכה ממרכז העיר, החדשה והעתיקה. הוא נפתח ב-1927 ובמשך השנים אירח לא מעט מנהיגים, ראשי מדינה וסלבריטיז עולמיים, כולל משה דיין שחתם על הסכם שביתת הנשק עם מדינות ערב ב-1949 באחד מאגפי המלון. היום ממוקמות שם מכונות מזל מצלצלות. זהו מלון בוטיק יפהפה ומפנק, בן 33 חדרים בלבד, שבו לכל אורח יש באטלר 24 שעות ביממה שיענה לכל דרישותיו וגחמותיו הנהנתניות. גם שירות החדרים פעיל מסביב לשעון במחירים סבירים מאוד, בטח יחסית לשרות דומה במלונות חמישה כוכבים באירופה ובכלל, כל מי שהיה פעם באחד ממלונות לאס וגאס המפוארים, יחווה כמה פעמים ביום דה ז'ה וו קל. התחושה היא של פינוק מקסימלי, שרות עד הקצה ועלות נמוכה של כל מה שנלווה לאירוח במלון, כיאה לכזה שיש לו קזינו צמוד. את הכסף שלך כבר תשאיר באחד השולחנות.
הקזינו עצמו משתרע על שתי קומות, אבל מחוץ לעונה, כמו עכשיו, בדרך כלל נפתחת רק קומה אחת. נחתנו ביום חמישי והובטח לנו שהקומה השנייה תיפתח למחרת ולמשך סוף השבוע. ובכן, זה לא קרה ולפי צפיפות האוכלוסין בקומה הבודדת אפשר היה להבין מדוע. עשרות מכונות מזל היו מאוישות, בעיקר על ידי סבים וסבתות מקומיים וישראליים. שני שולחנות בלק ג'ק היו מלאים תמיד (אחד במינימום 5 יורו והשני  25), כמו גם שתי שולחנות רולטה ובקצה  הפוקר רום. כל עניין הפוקר בשנים האחרונות בקזינואים הוותיקים והממוסדים ביבשת הוא תופעה מעניינת. בגלל הבום המטורף של הטקסס הולד'ם, האון ליין גיימינג, הפארטיות הביתיות והשידורים באגו וב-ESPN, כולם פתאום משחקים פוקר. עבור בתי הקזינו לא מדובר במנוף משמעותי של הכנסות אלא יותר כשירות לציבור. הקזינו הרי מרוויח רק את ה-RAKE (גנאייה, בעברית פוקרית), אחוז מכל קופה, בדרך כלל 4-5 אחוז. אבל יותר ויותר מהמרים מגיעים לקזינו כדי לשחק פוקר והבעלים נאלצים עם הזמן להיכנע לדרישה ולהקציב מקום גדול יותר בפלור שלהם לפוקר רום, גם על חשבון מאני מייקרז בטוחים כמו משחקי השולחן האחרים והמכונות, בהם הכסף שאתם מפסידים הולך כולו לקזינו. בהכללה, קהל מכורי הפוקר - אלה שנכנסים לקזינו אך ורק כדי לראות פלופ ובדרך כלל לא יסתכלו אפילו לכיוון הבלק ג'ק, הרולטה או מכונת מזל  הוא צעיר יותר יחסית והקהל שמגיע לרודוס בחורף הוא מבוגר יותר ושמרני. כלומר, אלה שלא שמעו מעולם על פיל אייבי או תום דוואן ומבחינתם EPT נשמע כמו בדיקה במרפאות חוץ. ואכן, אלה בדיוק, מקומיים וישראליים בעיקר, מילאו את הקזינו בסוף השבוע.
אז גם בקזינו רודוס הבינו שאין ברירה ופתחו בתחילת השנה שעברה פוקר רום מפואר וגדול בו שישה שולחנות רחבים עם כורסאות לבנות שבהן אפשר לשקוע למרתון פוקר ארוך. מנהל הפוקר רום, סיפר שבקיץ עומדים עשרות בתור ונרשמים לווייטינג ליסט כדי לזכות בכיסא פנוי בשולחן קאש או באחד הטורנירים. בסוף השבוע שלנו, לא התקיימו טורנירים ושולחן קאש אחד התמלא רק לקראת 21:00 ויכולנו להישבע שבשלושת הערבים הרצופים, רובם היו אותם פרצופים. אם היינו חייבים להמר על זה, היינו הולכים על משהו כמו הכנופיה הירושלמית. באחד הערבים חיכינו חצי שעה ליד שולחן שני עד שייפתח גם הוא עם מינימום של חמישה שחקנים. אז כן, בהחלט אפשר להגיד שהרבה אקשן לא היה שם, לפחות מבחינת פוקר. בדצמבר, הקזינו פתח את לוח האירועים שלו לחורף עם שלושה טורנירים שבועיים (רביעי, שישי ושבת) של 90+10 יורו BUY IN, כך שאם כל ששת השולחנות מתמלאים, אפשר להגיע ל-PRIZE POOL (סך פרסים) של למעלה מ-5,000 יורו. אבל גם 30-40 שחקנים, כמו שהבטיחו לנו, יהיה הימור יותר מבוסס. כמובן שגם בכל ערב של טורניר, ייפתח שולחן קאש אחד לפחות, לפי דרישה מצד האורחים ונושרי הטורניר. הבליינדים בדרך כלל הם 5-5 יורו, אבל נקבעים לפי דרישת השחקנים ואפשר לשחק גם במינימום 2-5.
קזינו רודוס הוא אחד מתשעה בתי קזינו חוקיים ביוון כולה. הכל מפוקח ומבוקר על ידי נציגים של משרד האוצר היווני, שבכל רגע נתון אחד מהם נמצא בפלור, 37 אחוז מס משלם הקזינו על כל יורו שהוא מרוויח ובכניסה תאלצו לשלם שישה יורו (שמאפשר כניסה למשך 24 שעות), רובו המוחלט הולך גם הוא למדינה. עסק לא רע בכלל למדינה, אפילו לישראל, אתם יודעים. זו שבגלל מונופול הלוטו, הטוטו ושאר מוצרי ההימורים המוסדיים, שולחת את האזרחים שלה להמר ולהשאיר כספי מיסים במדינות זרות או לידיים של בעלי פארטיות ביתיות, חלקם בגוון אפור במיוחד. מעניין איך היה מגיב בעל קיזנו בארץ להצעה המטורפת עליה סיפר המארח שלנו. קבוצת אוליגרכים רוסיים עשתה שופינג בכל בתי הקזינו באירופה עם בקשה ותנאי אחד בלבד  הם רוצים להגיע ולשים מיליון יורו על מספר אחד ברולטה. כסף נוזל להם מהאוזניים וכל מה שהם מחפשים זה עוד ריגושים, אז מה אכפת להם שהסיכוי שלהם לזכות הוא 1 ל-36. למי שלא יודע, אם שמת את הכסף שלך על אחד מ-36 המספרים ברולטה ופגעת בול  תקבל פי 36 מסכום הז'ינטונים ששמת. כלומר, הסיכויים היו טובים באופן קיצוני לטובת הקזינו. מצד שני, אם היה קורה הנס והמספר שהיו בוחרים האוליגרכים החביבים היה נופל בגורל, הקזינו היה צריך לשלם להם 36 מיליון יורו. לכם זה אולי נשמע כמו ההצעה המפתה ביקום, כזו שהתשובה עליה ברורה. ובכן, היא אכן ברורה לבעלי הקזינו, רק ההפך ממה שחשבתם. התשובה הייתה "לא" מוחלט, בדיוק כמו בשאר בתי הקזינו אליהם פנו. הסיכוי אולי נשמע גדול ומפתה, אבל בצדו השני נמצאת האופציה שהחברה פושטת את הרגל או מעבירה את מניות הבעלות לאוליגרכים העליזים. ככה זה בהימורים, חייבים להשאיר כמה שפחות מקום למזל.
אז כל העניין שווה או לא? תלוי בעיקר מי אתם ומה אתם מחפשים. יש משהו מגניב בטיסה של כמה ימים ליד תיירותי מוכר דווקא בתקופה האוף-סיזן שלו. אין תור בשום מקום, בעלי העסקים המקומיים יעשו הכל כדי שתכנסו דווקא אליהם, רחובות השופינג עמוסי המותגים פתוחים כרגיל ובמקום גדודי תיירים מרעישים ומעצבנים, תוכלו להעביר את הזמן בטיול על חומות העיר העתיקה או בטברנה מקומית אותנטית במקום מסעדת תיירים נחותה ויקרה. בנוסף, אם כבר החלטתם לטוס, השהייה ב"ארמון השושנים" מומלצת במיוחד, גם לעומת המלון השני שמשווק בדילים, "המדיטרניאן", שהוא בדירוג של ארבעה כוכבים. ה"ארמון" יעלה לכם קצת יותר אבל שווה כל יורו. סוויטות בוטיק מפוארות ומפנקות בסטנדרט כמעט חסר תקדים למי שאינו בן אצולה בדיי ג'וב שלו, שירות אישי, אדיב וצמוד, יחד עם כל מיני פיצ'פקעס ופיצ'רים חביבים במיוחד בחדר השינה ובאמבטיה שבעיקר נותנים הרגשה שחשבו פה על הכל. מבחינת הקיזנו, הקהל הרגיל של המקומות הללו יקבל בדיוק את מה שחיפש. מי שהוא פריק של פוקר, עדיף לנסות את דיל סופי השבוע, בתקווה לתפוס טורניר טוב, שתמיד מייצר איתו גם לא מעט סייד אקשן.
סוף שבוע (חמישי עד ראשון) - 449 יורו לאדם בחדר זוגי.
אמצע שבוע (ראשון עד חמישי)  349 יורו לאדם בחדר זוגי.
סוף שבוע (חמישי עד ראשון)  349 יורו לאדם בחדר זוגי.
אמצע שבוע (ראשון עד חמישי)  299 יורו לאדם בחדר זוגי.
הכותב היה אורח של חברת "קווינקו"